Osnova
»ODPRTJE HOTELA WADA« IN POŠTA 2394 KOTLJE, 24. 9. 2026
Koroško filatelistično društvo, zanj Borut Bončina 
Obveščamo vas, da je Koroško filatelistično društvo (KFD, www.kfd.si) v sodelovanju s Hotelom Wada (https://hotelwada.si) pripravilo v počastitev odprtja butičnega hotela priložnostni poštni žig, ki bo v uporabi na pošti 2394 Kotlje v četrtek, 24. avgusta 2026. Vzporedno bo v butični samozaložbi KFD izšel tudi dotisk na filatelistično kuverto. Filatelistični sklop je oblikoval arh. Borut Bončina (KFD), sklop pa je predlagal nedavno tragično preminuli dolgoletni tajnik KFD, Izidor Jamnik-Izi.
V prostorih avli hotela (2394 Kotlje 28a) sta Marjan Merkač (KFD) in Franc Verovnik, dr., postavila enookensko priložnostno filatelistično razstavo »Rimski Vrelec – nekoč in danes«, ki bo na ogled od četrtka 24. septembra 2026 do ponedeljka, 12. oktobra 2026.
obširno
»ODPRTJE HOTELA WADA« IN POŠTA 2394 KOTLJE, 24. 9. 2026

Koroško filatelistično društvo, zanj Borut Bončina, del teksta povzet svetovnem spletu
Ob vznožju mogočne Uršlje gore, v dolini Kotelj, izvira na nadmorski višini 510 metrov naravna mineralna voda. Izvir, poimenovan Rimski vrelec, leži na levi strani potoka Kotula, v neposredni bližini ceste iz Kotelj proti Ivarčkemu jezeru, na območju arheološkega najdišča (ob rimski cesti Celeia – Virunum). Na Rimskem vrelcu se začne tudi Vorančeva pot imenovana tudi Koroška kulturna transverzala. Vrelec naravne mineralne vode, izjemno bogate z železom, so pričeli gospodarsko izkoriščati leta 1877 v času Avstro-Ogrske, ko so tu postavili manjše zdravilišče, znano kot Römerquelle. Nekdaj je bila to ena najbolj cenjenih mineralnih vod, bila je najbolj prodajana v vseh večjih mestih Avstro-Ogrske in so jo izvažali tudi v ZDA, prodajali pa celo v lekarnah. Pred stoletjem in pol se je Mežiška dolina ponašala še z enim znanim izvirom kisle vode. To je bila daleč naokoli znana »Tolstovrška slatina«, ki so jo do leta 1910 tržili kot »Fettengupfer-Quelle«. V stavbi zdravilišča na Rimskem vrelcu je bil med drugo svetovno vojno štab gestapa, po vojni pa gostilna, internat metalurške šole, počitniški dom, poimenovan Železarski dom in nazadnje hotel De Profundis. Slednji je bil v 1990-ih v celoti prenovljen in dolga leta razvpita dopustniška točka turistov in športnikov iz vse Evrope. Še posebej priljubljen je bil med gosti iz Hrvaške in Belgije, saj je bil zaradi mirne in čudovite pokrajine idealen kraj za družinske počitnice na snegu ali pohode in kolesarjenje skozi preostali del leta. Hotuljska slatina je edinstvena koroška mineralna voda, znana kot kiseva voda ali »čudežna železova voda«. Vodo so zaradi njene naravno visoke vsebnosti železa ter izrazite regenerativne moči, ki jo ljudje poznajo že stoletja, priporočali predvsem slabokrvnim ljudem in proti boleznim srca in ožilja. Hotuljska slatina ni le voda - je izvir dobrega počutja in najčistejši izraz prenovitvene moči Rimskega vrelca. Nova lastnika Rimskega vrelca sta v zadnjih par letih sklop v celoti očistila, stare stavbe porušila in zgradila novo kavarnico, sklop športnih igrišč in novi hotel. Odprtje butičnega Hotela Wada (www.rimskivrelec.si) ustvarja prostor celostne prenove, kjer se lahko človek, voda in tišina znova povežejo. Tako se bo pod Uršljo goro po 149 letih znova na novo oblikovalo intimno zatočišče za vse, ki iščejo naravno dobro počutje, digitalni detoks ter poglobitev vase, ki jo lahko ponudi le majhen, s prizadevnostjo oblikovan nastanitveni objekt (2394 Kotlje 28a), čigar uradno odprtje bo v četrtek, 24. septembra 2026 ob 10. uri. Ime hotela, »Wada«, je fonetičen zapis besede »voda« in izhaja iz hotuljske variante koroškega narečja.

Koroško filatelistično društvo (KFD, www.kfd.si, http://facebook.com/filatelija) sodeluje tako s lokalnimi skupnostmi, društvi in združenji kot tudi s podjetniki. Tokrat je KFD v sodelovanju z podjetjem Rimski vrelec d. o. o., lastnikom hotela WADA, ob odprtju hotela pripravilo priložnostni filatelistični sklop, ki ga sestavljata:
· en (1) priložnostni poštni žig (PPŽ, 2394 Kotlje, 24. 9. 2026) in
· en(1) dotisk na priložnostno poštno ovojnico/kuverto (PPO, KFD 303/2026).
Priložnostni filatelističen sklop je zadnji projekt, ki ga je pred svojo nedavno tragično smrtjo zastavil dolgoletni tajnik KFD, Izidor Jamnik-Izi, in smo ga člani KFD posthumno izpeljali v njegov spomin.

Filatelistični sklop povezuje grafični znak hotela, ki oblikovan v obliki variacije na aritmično šesterokotno vetrnico.

PPŽ je v obliki zavrtenega kvadrata (=kara/romb),v katerega vogale je vstavljena po ena okrogla pika. V levo spodnjo robnico je vstavljen zapis datuma uporabe, »24. 9. 2026«, v desno spodnjo robnico pa pošta uporabe, »2494 KOTLJE«. V zgornji del osredja PPŽ je na navpično os osredja PPŽ vstavljena «vetrnica«, grafični znak hotela, v spodnji del pa prav tako na navpično os PPŽ trivrstičen zapis »ODPRTJE / HOTELA / WADA«. PPŽ simbolično predstavlja vodomet oziroma izvir »hotuljske wade«. Vsi zapisi so bele barve in izvedeni z velikimi tiskanimi črkami (inicialkami). 

Ilustracija dotiska na belo filatelistično kuverto (PPO, format C6) je kvadratne oblike in je umeščena v spodnji
 levi del kuverte. Podlaga je grafični prikaz vodne površine v prelivu iz belkaste (spodaj) v smaragdno zeleno barvo (zgoraj), V navpični osi površine je zgoraj v višini 30/100 ilustracije umeščena »vetrnica« oranžne barve. Po znakom je na 30/100 višine ilustracije umeščen napis WADA. Sledi enovrstičen kolofon (KFD 303, BORUT BONČINA, IZIDOR JAMNIK) višine 6/100 višine ilustracije tako, da je zapis imena in priimka pokojnega Izija simbolno in spominsko vpet/zaprt v kartušo. Pod kolofonom je vstavljen zapis H20 tako, da je napram ostalima zapisoma glede na prečno os ilustracije prevrten za 180 stopinj. Vsi napisi so bele barve in umeščeni po polni širini ilustracije.

Za frankiranje PPO KFD predlaga uporabo priložnostne poštne znamke PS, izdane ob 400-letnci jeklarstva v Mežiški dolini (2020, nominala A), v opomin in spomin na to, da se je stavba na Rimskem vrelcu nekoč imenovala tudi Železarski dom.

V prostorih avle hotela (2394 Kotlje 28a) sta Marjan Merkač (KFD) in mag. Franc Verovnik, dr., postavila enookensko priložnostno filatelistično razstavo »Rimski Vrelec – nekoč in danes«, ki bo na ogled do ponedeljka, 12. oktobra 2026.

Pogodbena pošta 2394 Kotlje (2394 Kotlje 3a) je ob četrtkih odprta med 12. in 16. uro.

